ΓΡΑΠΤΗ ΕΡΩΤΗΣΗ P-1164/96 υποβολή: Salvador Jovι Peres (GUE/NGL) προς την Επιτροπή (3 Μαΐου 1996)

Θέμα: Μέτρα προστασίας από τη σπογγώδη εγκεφαλοπάθεια των βοοειδών

Η Επιτροπή πρότεινε προσφάτως τη μεταφορά του δημοσιονομικού κονδυλίου Β.2.5.1 στην αντίστοιχη κατευθυντήρια γραμμή του προϋπολογισμού. Στη γραμμή αυτή εγγράφονται πιστώσεις που θα μπορούσαν να χρησιμοποιηθούν για επείγοντα μέτρα προστασίας από την σπογγώδη εγκεφαλοπάθεια των βοοειδών. Προβλέπονται, επίσης, και άλλες δαπάνες στο πλαίσιο της ΚΟΑ του βοείου κρέατος. Δεδομένης της επικέντρωσης των γεωργικών δαπανών στις ΚΟΑ των φυτικών καλλιεργειών και του βοείου κρέατος και έχοντας υπόψη τις περιοριστικές προτάσεις σε ό,τι αφορά τη μεταρρύθμιση των ΚΟΑ του οίνου και των οπωροκηπευτικών, ενδέχεται η Κοινή Γεωργική Πολιτική να περιοριστεί στη στήριξη δύο μόνο τομέων με επακόλουθο την αύξηση των υφισταμένων ανισοτήτων τόσο μεταξύ τομέων όσο και μεταξύ περιφερειών στην Ευρωπαϊκή Ένωση.

Το τρίτο εδάφιο του άρθρου 1 της απόφασης της Επιτροπής της 27ης Μαρτίου 1996 (96/239/ΕΚ ((ΕΕ L 78 της 28.3.1996, σ. 47. ))) σχετικά με ορισμένα επείγοντα μέτρα προστασίας από τη σπογγώδη εγκεφαλοπάθεια των βοοειδών, παρουσιάζει σημαντικές διαφορές στην διατύπωση, ιδίως, σε σύγκριση με το κείμενο στην αγγλική γλώσσα. Ενώ, δηλαδή, στο ισπανικό και το γαλλικό κείμενο αναφέρεται ότι απαγορεύεται η έξοδος από το έδαφος του Ηνωμένου Βασιλείου προϊόντων τα οποία έχουν παραχθεί από ζώα του βοείου είδους που εσφάγησαν στο Ηνωμένο Βασίλειο και που προορίζονται για ιατρική και φαρμακευτική χρήση ή χρήση στον τομέα των καλλυντικών, στο αγγλικό κείμενο η απαγόρευση αυτή περιορίζεται στα υλικά που προορίζονται για χρήση σε ιατρικά και φαρμακευτικά προϊόντα και σε καλλυντικά. Μια τέτοια γλωσσική απόκλιση μπορεί να έχει συνέπειες για τη δημόσια υγεία να οδηγήσει σε διενέξεις μεταξύ των κρατών μελών.

1. Μετά την κρίση, που έχει προκαλέσει η σπογγώδης εγκεφαλοπάθεια των βοοειδών, εμμένει η Επιτροπή στις προτάσεις της για νέα κατάταξη των δημοσιονομικών κονδυλίων;

2. Δέχεται η Επιτροπή τις περιφερειακές ανισότητες καθώς και τις ανισότητες μεταξύ τομέων για τις οποίες ευθύνεται η επικέντρωση των γεωργικών δαπανών σε δύο μόνο ΚΟΑ;

3. Πότε και υπό ποίαν έννοιαν προτίθεται η Επιτροπή να προβεί σε διόρθωση των διαφορών που παρουσιάζει η γλωσσική διατύπωση της απόφασης της 27ης Μαρτίου 1996;

4. Με ποιό τρόπο σκέπτεται η Επιτροπή να επιλύσει τα προβλήματα που ενδέχεται να προκύψουν εξ αφορμής της σημερινής γλωσσικής διατύπωσης της απόφασης της 27ης Μαρτίου 1996;

Απάντηση του κ. Fischler εξ' ονόματος της Επιτροπής (18 Ιουνίου 1996)

1. Η Επιτροπή δεν επρότεινε νέα κατάταξη του δημοσιονομικού κονδυλίου Β2-51 στο προσχέδιο προϋπολογισμού 1997.

2. Η Επιτροπή συμμερίζεται την ανησυχία του Αξιότιμου Μέλους του Κοινοβουλίου όσον αφορά την διατήρηση ισορροπίας μεταξύ των γεωργικών ταμείων και των περιοχών. Ωστόσο, επισύρει την προσοχή του Αξιότιμου Μέλους στο γεγονός ότι η χορηγούμενη υποστήριξη σε ένα γεωργικό τομέα δεν αποδίδεται κατ' ανάγκη πάντα στον προϋπολογισμό: π.χ., η στήριξη του τομέα των ελαιούχων σπόρων εξασφαλίζεται τώρα αποκλειστικά από άμεσες πληρωμές ενώ η στήριξη του τομέα της ζάχαρης εξασφαλίζεται κατ' αρχήν από την στήριξη των υψηλών τιμών. Η στήριξη με άμεσες πληρωμές αναλαμβάνεται κατά γενικό κανόνα από τον προϋπολογισμό, ενώ η στήριξη μέσω υψηλών τιμών αναλαμβάνεται από τους καταναλωτές. Κατά την μεταρρύθμιση του 1992, η στήριξη των τιμών των σιτηρών και του βόειου κρέατος μειώθηκε και αντικαταστάθηκε εν μέρει από εξισωτικές πληρωμές. Η μεταβολή αυτή στον τύπο στήριξης εξηγεί ότι η στήριξη έγινε πιο διαφανής στο επίπεδο του προϋπολογισμού.

Όσον αφορά την ισορροπία μεταξύ των περιοχών, η Επιτροπή υπενθυμίζει στο Αξιότιμο Μέλος του Κοινοβουλίου ότι, εκτός από τα αναφερόμενα σχετικά με την στήριξη των γεωργικών αγορών, η Κοινότητα διαθέτει και άλλα μέσα που της επιτρέπουν να λαμβάνει υπόψη, κατά ακριβέστερο τρόπο από ό,τι στο πλαίσιο των γεωργικών αγορών, την αναγκαιότητα μιας ενισχυμένης διαπεριφερειακής συνοχής. Η Επιτροπή υπεγράμμισε πολλές φορές την σημασία που αποδίδει, υπό την άποψη αυτή, στην αρμονική ανάπτυξη του αγροτικού κόσμου στο σύνολο της Κοινότητας.

3. Κατά την έγκριση της απόφασης 96/362/ΕΚ περί τροποποιήσεως της απόφασης 96/239/ΕΚ σχετικά με ορισμένα επείγοντα μέτρα στον τομέα προστασίας από την σπογγώδη εγκεφαλοπάθεια των βοοειδών ((ΕΕ αριθ. L 139 της 12.6.1996. )), ιδιαίτερα όσον αφορά τις εξαγωγές ζελατίνης, λίπους και σπέρματος, η Επιτροπή επαγρύπνησε ιδιαίτερα ώστε οι διάφορες γλωσσικές διατυπώσεις να είναι συναφείς μεταξύ τους.

4. Κάθε διένεξη που γνωστοποιείται στην Επιτροπή, πρέπει να επιλύεται με διαβούλευση των ενδιαφερομένων μερών.